Honderde duisende buitelanders glo onwettig in SA | Maroela Media
'n Skokkende 384 000 mense was tydens die 2016-'17-boekjaar onwettig in Suid-Afrika.
Volgens Jacques Julius, DA-LP, het 384 000 buitelanders die land met dokumente binnegekom, van wie die meeste visums vir 'n paar maande gehad het. Daar is egter geen amptelike aanduiding dat dié mense ooit weer die land verlaat het nie.
Solly Msimanga, burgemeester van Tshwane en die DA se premierskandidaat vir Gauteng, het Dinsdagoggend in 'n onderhoud op Jacaranda FM aan Martin Bester gesê 85% van die inwoners van die Plastic View-nedersetting in die ooste van Pretoria is onwettig in die land en het geen dokumentasie nie.
Maroela Media het vroeër berig 500 inwoners is 6 Oktober dakloos gelaat ná 'n brand by dié nedersetting.
"Nou sit jy met 'n probleem. Die mense is hier in jou land en uit 'n humanitêre oogpunt moet jy hulle bystaan. Maar ek kan nie vir hulle huise bou as hulle nie dokumente het nie – die wet laat dit nie toe nie. Die regering kan nie mense subsidieer wat nie wettig hier is nie," het Msimanga gesê.
Volgens hom is die meeste van die inwoners van Olievenhoutbosch ook nie wettig in Suid-Afrika nie. Hy het bygevoeg dat hy 'n brief aan Malusi Gigaba, minister van binnelandse sake, geskryf en gesê het hy moet die mense bystaan óf deur hulle te registreer, óf te verskuif óf terug te stuur na hul lande van oorsprong sodat hulle die behoorlike aansoekproses om wettig die land binne te kom kan begin.
Julius het aan Maroela Media gesê 227 000 van die geraamde 384 000 onwettige buitelanders in Suid-Afrika is van Zimbabwe afkomstig. Volgens hom is een van die groot uitdagings 'n tekort aan beamptes van die departement van binnelandse sake om dié gevalle na te gaan.
"In die 2016-'17-boekjaar kon die 700 beamptes wat hulle in diens het net 23 000 mense opspoor. Dit is net menslik onmoontlik vir daardie getal mense om soveel duisende op te spoor."
Msimanga het tydens die onderhoud gesê 'n ander groot probleem is dat die Nasionale Vervolgingsgesag (NVG) sukkel om strafregtelik te vervolg in misdaadgevalle aangesien die oortreders dikwels nie gedokumenteer is nie. "Hulle kry die vingerafdrukke, maar kan dit aan niks verbind nie."
Die DA stel voor dat daar as 'n saak van dringendheid nog beamptes aangestel word, asook 'n amnestietydperk ingestel word waartydens mense na vore kan kom om gedokumenteer te word. "Dan kan ons werklik sien wat die toedrag van sake is," het Julius gesê.
Die departement van binnelandse sake het nie reageer op talle skriftelike en telefoniese navrae van Maroela Media nie.
Maar ons weet dit mos lankal – dis is niks nuuts nie – en daar is meer as wat julle dink!
Die regering het mos die borders oopgegooi.
Nou sit ons met die lot. Hulle is net hier om vir anc en eff te stem en dit is waarom niks aan hulle gedoen word nie.
Weer n geval van iemand wat nie goed is met syfers nie, ek dink daar kort nog 'n nulletjie … en dan maal jy hom met 4 of 5. Dit sal nader aan korrek wees.
Agge neeee wat!!!!…wie gee nou om vir dokumente?…Hier bly en werk en stem die hele ou spul…..ons betaal met graagte!!
Eerder miljoene! Wat se duisende is dit met julle? Kan julle nie tel nie?
en dan werk hulle onwettig by besighede ens vir minimum lone ens sonder die nodige papiere. lekker goedkoop arbeid